**РЕЗЮМЕ ЗА ГРАЖДАНИТЕ**

**НА ГОДИШЕН ДОКЛАД ЗА ИЗПЪЛНЕНИЕТО НА ОПЕРАТИВНА ПРОГРАМА „ОКОЛНА СРЕДА 2014-2020 Г.“ (ОПОС 2014-2020)**

**ЗА 2015 г.**

**1. Основание за изготвяне на Годишен доклад за изпълнение на ОПОС 2014-2020 г. през 2015 г.**

Годишният доклад за изпълнението на ОПОС 2014-2020 г. се изготвя в съответствие с чл. 50, ал. 2 и чл. 111 от Регламент (ЕС) № 1303/2013 г. на ЕП и на Съвета за определяне на общоприложимите разпоредби за ЕФРР, КФ, ЕЗФРСР и ЕФМДР. Основната цел на годишния доклад е да предостави обобщена ключова информация относно изпълнението на програмата и нейните приоритети по отношение на финансовите данни, общите и специфичните за програмата показатели и количествени целеви стойности.

**2. Общи данни**

Оперативна програма „Околна среда 2014 - 2020 г.“ е официално одобрена от Европейската комисия с Решение С(2015) 4144 от 15.06.2015 г. за подкрепа по линия на ЕФРР и КФ по цел „Инвестиции за растеж и работни места“ в България.

**3. Постигнати резултати през 2015 г.**

През 2015 г. в изпълнение на **Индикативна годишна работна програма** (ИГРП) бяха обявени **13 броя процедури** на обща стойност **895 193 247,55 лв.:**

* 6 бр. по приоритетна ос 1 „Води“ на обща стойност  719 720 167,55 лв.
* 1 бр. по приоритетна ос 2 „Отпадъци“ на стойност  97 791 500,00 лв.
* 3 бр. по приоритетна ос 3 „Натура 2000 и биоразнообразие“ на обща стойност 30 864 980,00 лв.
* 2 бр. по приоритетна ос 4 „Превенция и управление на риска от наводнения и свлачища“на обща стойност 46 116 600,00 лв.
* 1 бр. по приоритетна ос 5 „Подобряване качеството на атмосферния въздух“ на стойност 700 000,00 лв.

Обявените процедури включват:

1. „Подпомагане регионалното инвестиционно планиране на отрасъл ВиК“ (Ос1)

2. „Изготвяне на екологични оценки за целите на приемане на Плановете за управление на речните басейни за периода 2016-2021 г. и Морската стратегия и програмата от мерки“ (Ос1)

3. „Подпомагане ефективността, управлението и институционалния капацитет във връзка с изпълнението на реформата във ВиК отрасъла“ (Ос1)

4. „Разработване и въвеждане на методи за анализ на води, седименти и биота и дооборудване на лаборатории на ИАОС“ (Ос1)

5. **“Втора фаза на проекти за изграждане на ВиК инфраструктура, чието изпълнение е стартирало по ОПОС 2007-2013 г.”** (Ос1)

**6. “Изпълнение на ранни ВиК проекти ”** (Ос1)

7. „Проектиране и изграждане на компостиращи инсталации за разделно събрани зелени и/или биоразградими отпадъци, вкл. осигуряване на необходимото оборудване и на съоръжения и техника за разделно събиране на зелени и биоразградими отпадъци“ (Ос2)

8. „Развитие на управленски подход за мрежата НАТУРА 2000 и за управление на НПРД“ (Ос 3)

9. „Определяне и допълване на мрежата от морски защитени зони“ (Ос 3)

10. „Анализи и проучвания на видове и природни местообитания, предмет на докладване по чл. 17 от Директивата за местообитанията и чл. 12 от Директивата за птиците“ (Ос 3)

11. „Установяване на шест центъра за повишаване готовността на населението за адекватна реакция при наводнения и последващи кризи“ (Ос 4)

12. “Пилотен проект по създаване на Национална система за управление на водите в реално време (НСУВРВ) - р. Искър” (Ос 4)

13.“Създаване на информационна система за докладване на данни за качеството на атмосферния въздух като част от Националната системата за мониторинг на КАВ в реално време” (Ос 5)

За докладвания период няма сключени договори за предоставяне на безвъзмездна финансова помощ по приоритетните оси.

По приоритетна ос 6 е обявена една процедура за „Техническа помощ за Управляващия орган на Оперативна програма „Околна среда 2014-2020 г.“, която не е част от ИГРП. Подписани са две заповеди за предоставяне на безвъзмездна финансова помощ: “Бюджетна линия 2016 за подготовка, изпълнение, наблюдение и контрол на ОПОС 2014-2020 г.” и "Дейности, свързани с популяризирането на ОПОС през 2016 г.".

**4. Комитет за наблюдение (КН) на ОПОС 2014-2020 г.**

През 2015 г. бяха проведени четири заседания на КН и три писмени процедури за неприсъствено вземане на решения. Членовете на КН приеха Вътрешни правила за работата на КН, Индикативните годишни работни програми за 2015 г. и 2016 г., методологии и критерии за оценка на проектни предложения. Съставът на КН беше запознат с Годишния план за действие за мерките по информация и комуникация на ОПОС 2014-2020 г. за 2015 г. и 2016 г., основните специфики в правилата за управление и отчитане на оперативната програма в програмен период 2014-2020 г., както и новите моменти във втория програмен период – индикатори, финансови инструменти, системата АРАХНЕ и интегриране на политиките за околната среда и за изменение на климата.

**5. Изпълнение на** ф**инансови инструменти**

През отчетния период във връзка с прилагането на финансовите инструменти по ОПОС е извършена предварителна оценка от външен изпълнител съгл. изискванията на чл. 37, пар. 3 на Регламент 1303/2013 г. за определяне на пазарна неефективност или неоптимална инвестиционна ситуация в страната и прогнозното равнище и обхват на публичните нужди от инвестиции.

На база на резултатите от предварителната оценка, финансови инструменти са предвидени по 1-ва приоритетна ос в размер на 101 687 080, 00 Евро от КФ и 22 786 665,70 евро по приоритетна ос 2 от ЕФРР.

За изпълнението на финансовите инструменти в България през програмен период 2014-2020 г. с разпореждане на Министерския съвет от 22 юли 2015 г. е учредено еднолично акционерно дружество с държавно участие в капитала „Фонд мениджър на финансови инструменти в България“ ЕАД, което да изпълнява функциите на фонд на фондовете и да управлява финансовите инструменти по всички оперативни програми в България. Към края на 2015 г. е извършено структуриране на дружеството с помощта на Световна банка, ЕБВР и ЕИБ и са подготвени необходимите документи за стартиране на работата на фонда и подписването на финансови споразумения с Управляващите органи на съответните оперативни програми.

**6. Изпълнение на мерки по информация и комуникация**

През 2015 г. се проведе първата информационна кампания по ОПОС 2014-2020 г. Състояха се 10 информационни събития за популяризиране на ОПОС 2014-2020 г. и възможностите за кандидатстване по нея, сред които пресконференция за представяне на одобрената оперативна програма пред широката общественост, информационни срещи за представяне на програмата пред бизнеса и неправителствени организации.

С пресконференции и информационни дни, както и подготовка и разпространение на брошури, бяха огласени условията за кандидатстване по първата процедура за конкурентен подбор, обявена по ОПОС 2014-2020 г.: „Проектиране и изграждане на компостиращи инсталации за разделно събрани зелени и/или биоразградими отпадъци, вкл. осигуряване на необходимото оборудване и на съоръжения и техника за разделно събиране на зелени и биоразградими отпадъци“.

Оперативна програма „Околна среда“ участва в изложение на оперативните програми под надслов „Една посока, много възможности“. На 3 декември се проведе Годишното информационно събитие на ОПОС - спектакъл „Яко е да си еко“, популяризиращ мерките по две от осите на ОПОС 2014-2020 г. - „Отпадъци“ и „Подобряване качеството на атмосферния въздух“. Събитието е насочено към формиране на екологично съзнание в малките жители на страната, като гаранция за устойчивост на предприеманите по ОПОС мерки. Екоспектакълът беше представен пред 350 деца от 6 столични училища с екоклубове и участници в инициативата „Детски воден парламент“. След успеха на представлението то беше включено в по-широка образователно-информационна кампания, която ще продължи и през 2016 г.

Всички информационни събития на ОПОС 2014-2020 през 2015 г. получиха медийно отразяване в национални и регионални медии.